Notum sit omnibus presentibus et futuris quod ego Hugo*, archidiaconus, et ego Girardus*, frater ipsius, pari consensu atque concessu, dederimus capellam Arnensis ville Deo et sancto Benigno per manum domni Jarentonis, abbatis; quam capellam ego Agano*, episcopus Heduensis, interventu prefati abbatis Jarentonis, benedixi et consecravi, et cymiterium ibidem esse disposui et determinavi, quod eatenus in castello extitit. Donavimus etiam ego Hugo, archidiaconus, et ego Girardus, germani fratres, supradicto Sancto duas partes ex omnibus redditibus ecclesie sancti Laurencii, que est in castello; et, ut monachi cum laude abbatis presbiterum in ea ponant, eo modo quo inter eos convenerit vel quo melius eum habere poterint, nec ex ea aliquis se audeat intromittere vel in ea cantare, nisi monachorum jussu et permissione. Quicquid vero a morientibus in elemosina dimissum fuerit, vel, si terra eidem ecclesie data fuerit, monachis, absque alicujus participatione, habere concessimus. Hec omnia ego Agano, Heduensis episcopus, laudavi et confirmavi; et, ne quis de hiis aliquid deviere audeat vel monachis inde aliquam molestiam inferat, anathematis interpositione prohibeo. Testes: Hugo archidiaconus, Girardus, Oddo* et Hulduinus* fratres ipsius, Durannus Tirepel, Robertus Liddeus, capellani mei, Walterius archipresbiter, Oldierius miles Abban, Jarento abbas, Ademarus, David, Romundus monachi, Lambertus qui tunc erat presbiter ipsius ecclesie.